Amala (omstreeks 1918 - 21 September 1921) en Kamala (gesterf 14 November 1929) was twee wilde meisies van Bengale, Indië, wat na bewering deur wolwe grootgemaak is. Hulle storie het taamlike hoofstroomaandag en -debatte ontlok. Die verhaal is egter deur net een bron vertel en versprei: die priester wat beweer het hy het hulle gered. Daarom is daar twyfel oor die egtheid daarvan. Die Franse chirurg Serge Aroles het in sy boek L'Enigme des enfants-loup ("Enigma van die wolwekinders", 2007) gesê die storie is 'n bedrogspul. In 1926 het Joseph Amrito Lal Singh, die hoof van 'n plaaslike kinderhuis, 'n verslag gepubliseer in The Statesman van Kalkutta waarin hy gesê het 'n man wat in die woud naby die dorp Godamuri, in die distrik Midnapore, wes van Kalkutta, gewoon het, het die twee kinders aan hom gegee. Hulle het in 'n soort hok naby die huis gewoon. Later het hy beweer hy het die meisies op 9 Oktober 1920 self uit 'n wolwe-nes gered.